b'\n_START_ARTICLE_\nToni Kuko\xc4\x8d\n_START_SECTION_\nPo\xc4\x8deci i europska karijera\n_START_PARAGRAPH_\nToni Kuko\xc4\x8d karijeru je po\xc4\x8deo u Jugoplastici, Split, mom\xc4\x8dadi s kojom je \xc4\x8dak triput zaredom osvajao naslove europskog prvaka. Kasnije je pre\xc5\xa1ao u Benetton iz Trevisa, gdje je triput progla\xc5\xa1avan najboljim igra\xc4\x8dem Europe. U tom je razdoblju na reprezentativnom planu osvajao FIBA Svjetsko juniorsko prvenstvo (1987. za Jugoslaviju), FIBA Svjetsko prvenstvo (1990g. za Jugoslaviju), te dvije olimpijske srebrne medalje: 1988. u Seoulu za Jugoslaviju te 1992. u Barceloni za Hrvatsku.\n_START_SECTION_\nNBA karijera\n_START_PARAGRAPH_\nU sjevernoameri\xc4\x8dku profesionalnu ligu (NBA) Kuko\xc4\x8d je izabran od strane mom\xc4\x8dadi Chicago Bulls jo\xc5\xa1 1990. godine, ali je preselio u SAD tek 1993. Bila je to sezona u kojoj je Michael Jordan prestao igrati, te je Kuko\xc4\x8d ulazio kao alternacija Scottie Pippenu ili Horace Grantu, dvojici krila Bullsa, igraju\xc4\x87i ponekad i ulogu \xc5\xa1utera ili \xc4\x8dak centra. Imao je solidnu premijernu sezonu, s dvoznamenkastim prosjekom postignutih ko\xc5\xa1eva._NEWLINE_Ve\xc4\x87 u sezoni 1994-95., nakon Grantovog odlaska, Kuko\xc4\x8d postaje standardni \xc4\x8dlan po\xc4\x8detne petorke. Te je sezone drugi strijelac, drugi skaka\xc4\x8d i drugi asistent mom\xc4\x8dadi, iza Pippena._NEWLINE_U sezoni 1995-96. na parket se vratio Jordan, a Bullsi su dobili i centra Dennis Rodmana. Kuko\xc4\x8d se ponovno vra\xc4\x87a na klupu, gdje briljira kao \xc5\xa1esti igra\xc4\x8d sljede\xc4\x87e tri sezone, u kojima Bullsi osvajaju nova tri naslova prvaka NBA. Kuko\xc4\x8d je cijelo to vrijeme bio tre\xc4\x87im strijelcem mom\xc4\x8dadi (iza Jordana i Pippena), a progla\xc5\xa1en je i najboljim \xc5\xa1estim igra\xc4\x8dem NBA._NEWLINE_Nakon odlaska Jordana i Pippena 1999, mom\xc4\x8dad je bila u preustroju. Kuko\xc4\x8d je te sezone bio prvi strijelac, skaka\xc4\x8d i asistent Bullsa. Ipak, bilo je jasno da je vrijeme slavne mom\xc4\x8dadi pro\xc5\xa1lo, te je Kuko\xc4\x8d zamijenjen u Philadelphia 76ers, gdje je nakon kratkog vremena ponovno zamijenjen, ovaj put s Atlanta Hawksima. Niti ondje nije ostao dugo, stigav\xc5\xa1i kona\xc4\x8dno u Milwaukee Buckse u kojima je igrao sa solidnim u\xc4\x8dinkom sve do sezone 2005-06.\n_START_SECTION_\nNakon karijere\n_START_PARAGRAPH_\nU rujnu 2006. Kuko\xc4\x8d je objavio da nije na\xc5\xa1ao zadovoljavaju\xc4\x87i anga\xc5\xbeman u nekoj od mom\xc4\x8dadi koje je tra\xc5\xbeio (Bulls, Bucks) te da je odlu\xc4\x8dio povu\xc4\x87i se iz aktivnog igranja ko\xc5\xa1arke. Uz suprugu Renatu te dvoje djece (sin Marin i k\xc4\x87er Stella) provodi dane igraju\xc4\x87i golf i ribare\xc4\x87i kad stigne u rodnoj Hrvatskoj. U lipnju 2010. postao je izbornik reprezentacije Hrvatske u golfu.\n_START_SECTION_\nZanimljivosti\n_START_PARAGRAPH_\nKuko\xc4\x8d je zbog specifi\xc4\x8dnog stila igre, u kojoj su prevladavali elegancija, domi\xc5\xa1ljatost i kombinatorika, dobio nekoliko nadimaka, od kojih su najpoznatiji: Pink Panther, konobar, pauk iz Splita, itd.'